<classify> Waamuzi hao watakaochezesha mchezo huo utakaoanza saa 10.00 jioni na kurushwa moja kwa moja na Kituo cha Televisheni cha Azam Tv kwa kushirikiana na Shirika la Utangazaji la Kenya KBC ni Brian Nsubuga atakayepuliza kipenga na wasaidizi wake ni Bugembe Hussein na Katenya Ronald.Kamishna wa mchezo atakuwa Amir Hassan kutoka Somalia. Kocha Mkuu Taifa Stars, Charles Boniface Mkwasa atawakosa washambuliaji wake watatu katika kikosi ambacho kitaivaa Harambee Stars.Washambuliaji hao ni Mbwana Samatta kutoka KRC Genk ya Ubelgiji, Thomas Ulimwengu anayechezea TP Mazembe ya Jamhuri ya Kidemokrasia ya Congo DRC na John Bocco ambaye ni majeruhi wa mguu aliumia wakati wa fainali ya Kombe la FA kati ya Yanga na Azam Jumatano wiki hii, Dar es Salaam.Madaktari wamempa Bocco saa 72 za mapumziko. Bila shaka kabla ya kucheza na Misri atakuwa amepona, alisema Mkwasa jana asubuhi na kuongeza kuwa Samatta ametuma taarifa kukosa mchezo dhidi ya Kenya kwa kuwa ana ratiba ya kucheza mchezo muhimu Mei 30, mwaka huu, lakini atajiunga na wenzake Jumatano kwa ajili ya mchezo na Misri Jumamosi.Kwa upande wa Ulimwengu, uongozi wa TP Mazembe nao waliomba kumtumia katika mchezo wa ushindani na mpinzani wake AS Vita. Pia kocha huyo anaangalia namna ya kuipanga vyema safu yake ya ulinzi baada ya kumkosa Kelvin Yondani anayetumikia adhabu ya kadi mbili za njano.Mabeki anaotarajia leo ni wale wa pembeni Juma Abdul na Mohammed Hussein, wakati katikati atawategemea Erasto Nyoni, Aggrey Morris na David Mwantika. Viungo waliopo na timu ni Mwinyi Kazimoto, Jonas Mkude, Farid Mussa na Shiza Kichuya.Washambuliaji ni Elias Maguli na Ibrahim Ajib, ambapo makipa ni Deogratius Munishi au Aishi Manula. Nimeiandaa timu kucheza mifumo miwili ambayo ni 4-3-3 ambao ni mfumo wa ushambuliaji na pale tutakapokuwa tunazuia basi mfumo utakuwa ni 4-5-1, alisema Mkwasa.Katika mchezo wa leo Mkwasa anayesaidiana na Hemed Morocco na Manyika Peter anayewanoa makipa atapata nafasi ya kubadili wachezaji hadi sita ambao ni utaratibu wa Shirikisho la Soka la Kimataifa FIFA kwa mechi za kirafiki za kimataifa, pia makubaliano katika mkutano wa kabla ya mchezo.Stars iliwasili Nairobi, Kenya juzi asubuhi na kupokewa na wenyeji Shirikisho la Soka Kenya, ambako mchana kabla ya kwenda mazoezi ilitembelewa na Balozi wa Tanzania nchini Kenya, Dk John Haule. Msaada wowote mnaotaka na chochote mnachohitaji tunaomba mtutaarifu tujue namna ya kuwasaidia. Msiwe na wasiwasi kabisa, alisema Dk Haule.  <topic>: michezo 